A Bizottság 2703/2000/EK rendelete
(2000. december 11.)
a 2081/92/EGK tanácsi rendelet 17. cikkében megállapított eljárás szerint a földrajzi jelzések és eredetmegjelölések bejegyzéséről szóló 1107/96/EK rendelet mellékletében felsorolt több név esetében a termékleírások egyes pontjainak módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1068/97/EK bizottsági rendelettel [1] módosított, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [2] és különösen annak 9. cikkére,
mivel:
(1) A francia kormány a 2081/92/EGK rendelet 9. cikkével összhangban a legutóbb a 2446/2000/EK rendelettel [3] módosított 2400/96/EK bizottsági rendelettel [4] bejegyzett több név esetében a termékleírások egyes pontjainak módosítását kérelmezte. A kérelmek vizsgálata azt mutatta, hogy jelentéktelen módosításokról van szó.
(2) Az oltalom alatt álló eredetmegjelölésként bejegyzett "Pays d’Auge" név tekintetében a 2081/92/EGK rendelet 4. cikkében foglalt termékleírás "nemzeti követelmények" pontjában az "1996. március 19-i rendelet" szövegrész helyébe az „A ”Pays d’Auge„ bejegyzett eredetmegjelölésről szóló rendelet” szövegrész lép. Az Európai Közösségek Bírósága ítéletének figyelembevétele érdekében az új rendelet az előző helyébe lép.
(3) Az oltalom alatt álló eredetmegjelölésként bejegyzett "Cornouaille" név tekintetében a 2081/92/EGK rendelet 4. cikkében foglalt termékleírás "nemzeti követelmények" pontjában az "1996. március 19-i rendelet" szövegrész helyébe az „A ”Cornouaille„ bejegyzett eredetmegjelölésről szóló rendelet” szövegrész lép. Az Európai Közösségek Bírósága ítéletének figyelembevétele érdekében az új rendelet az előző helyébe lép.
(4) Az oltalom alatt álló eredetmegjelölésként bejegyzett "Rocamadour" név tekintetében a 2081/92/EGK rendelet 4. cikkében foglalt termékleírás "nemzeti követelmények" pontjában az "1996. január 16-i rendelet" szövegrész helyébe az „A ”Rocamadour„ bejegyzett eredetmegjelölésről szóló rendelet” szövegrész lép. Az Európai Közösségek Bírósága ítéletének figyelembevétele érdekében az új rendelet az előző helyébe lép.
(5) A 2081/92/EGK rendelet 9. cikkében megállapított eljárással összhangban a Bizottság 2000. november 17-i határozatában úgy határozott, hogy - mivel jelentéktelen módosításról van szó - a 6. cikkben foglalt eljárást nem kell alkalmazni.
(6) A módosítások megfelelnek a 2081/92/EGK rendeletnek. Következésképpen ezeket be kell jegyezni és ki kell hirdetni,
ELFOGADTA EZT A RENDELETET:
1. cikk
A mellékletben meghatározott módosításokat a 2081/92/EGK rendelet 6. cikkének (4) bekezdésével összhangban be kell jegyezni és ki kell hirdetni.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. december 11-én.